Ǎ Ńtondôbə, wógó ngogolán dzama, wógó biyəgá byáma, yalágán ma á fúlu ebaala mətǐŋ dzoe, á sósōō woe ! 2Tə watə́bə̄ á ńkad ai etúgā dzóe, tɔ mod m̀bɔ́g yǎ á və̌ a sə́ kig sósōō á mís móe. 3Ǹzízíŋ wátsídan ma, watyé ma məkǒl á sí, wáfīd mā; wâtoe ma á díbi étēde á zigili, anə́ ébá bə́ ngáwú yǎ ókōbá. 4M̀həbə wámā ó tsígí yǎ, ǹnə́m wádzə̄bəlan ma âbum. 5Madúgan tsǒg mə̄lú yā ókōbá, madúgan tsog é dzóm ésə o ngábɔ, madúgan bindǐ ésīē yā mɔ́ móe. 6Masám mɔ́ ábə wa; ma nyɔ́ mə̄ tə́lə́ wā á mís anə́ é sí yáwōg ékōdé. 7Avól, yalán ma, ǎ Ńtondôbə ! M̀həbə wámā ó tə́bə ya. Tə wasɔli ma ású dóe, mə zǎ bɔ̄ anə́ ébá básus ébē. 8Bɔ̌ naa mə wóg m̀kpáán mətǐŋ wóe a tádigi kíkídígi, amú mafidi wa. Bɔ̌ naa mə́ yen é zēn māyəan wulu, amú ábə wa ńgɔ mabɛ́de ǹsísīm wáma. 9Ǎ Ńtondôbə, kodége ma á mīńzīzíŋ myáma; mə ngákom asɔbɔ́ dáma babi ai wa. 10Yə́gə́lə ma ádzālā ńyián wóe, amú ó nə Zambá wáma. m̀həbə wóe ó nə m̀bəŋ, ó kə̄lə́ ai ma á ḿbōmbō sí. 11Ású ólugú dzwé dóe ǎ Ńtondôbə, wayi bɔ̌ naa mə́ nyiŋ; ai sósōō woe wayi ma vaa âmalá; 12ai ḿbaalán mətǐŋ wóe wayi mǎn dzāā mīńzízíŋ myáma, o maná fə tsam ébá bə́sə̄ bálúman ai ma, amú mə̄ nə́ étúgā dzóe.